လၶုမႃဝိမႃၼဝတ်ထု၊ ၼၢင်းၽီငဝ်းတူဝ်လႅင်း



2-လၶုမႃဝိမႃၼဝတ်ထု၊ ၼၢင်းၽီငဝ်းတူဝ်လႅင်း
 173။ ၼၢင်းၽီ မိူၼ်ၼင်ႇလၢဝ်မႃမွင်း ႁိူဝ်ႈႁိူင်းလႅင်းပိူင်း ၵူႈပႃႈၵူႈၽၢႆႇၼင်ႇၼၼ် ငဝ်းတူဝ်မႂ်း ၼၢင်း ဢၼ်လီႁၢၼ်ႉၸႂ်ၼႃႇၼၼ်ႉၵေႃႈ ႁိူဝ်ႈႁိူင်းပိူင်းလႅင်းၵႂႃႇ ၵူႈပႃႈၵူႈတၢင်းဝႆႉယူႇယဝ်ႉ။
 174။ ၵွပ်ႈပိူဝ်ႈ ၵုသူဝ်ႇဢၼ်လႂ်သေ မႂ်းလႆႈမီး ဢူဢၢႆသၢႆငဝ်းႁိူဝ်ႈလႅင်း ၼင်ႇၼႆၼေႃး။ ၵွပ်ႈပိူဝ်ႈ ၵုသူဝ်ႇသင်လႄႈ တမ်ႈတီႈၼႆႈ မႂ်းၼၢင်း မႃးလႆႈၽွၼ်းလီ တဵမ်ထူၼ်ႈၼေႃး။ ယွၼ်ႉပိူဝ်ႈ ၵုသူဝ်ႇသင်သေ မႂ်းၼၢင်း မႃးလႆႈပူၺ်ႈၽီ တၼ်းၸႂ်ၼင်ႇၼႆၼေႃး။
 175။ ၼၢင်းၽီ ဢူမုၼ်ၽုင်းယႂ်ႇ ၵဝ်ထၢမ်မႂ်းယူႇယဝ်ႉ။ မိူဝ်ႈပဵၼ်ၵူၼ်းၼၼ်ႉ မႂ်းလႆႈႁဵတ်းၵုသူဝ်ႇ သင်မႃးၼေႃး။ ယွၼ်ႉပိူဝ်ႈ ၵုသူဝ်ႇဢၼ်လႂ်သေ မႃးလႆႈမီး ဢူဢၢႆသၢႆငဝ်းလႅင်းၼင်ႇၼႆၼေႃး။ ယွၼ်ႉပိူဝ်ႈ ၵုသူဝ်ႇသင်သေ ငဝ်းတူဝ်မႂ်းၼၢင်းၵေႃႈ သမ်ႉပေႃး ႁိူဝ်ႈႁိူင်းမၢပ်ႈမိပ်ႈၵႂႃႇ ၵူႈပႃႈၵူႈၽၢႆႇၼေႃး။
 176။ ၵွပ်ႈပိူဝ်ႈ ၸဝ်ႈမွၵ်ႉၵလၢၼ်ႇထၢမ်လွင်ႈတၢင်းမၼ်းလႄႈ ၼၢင်းၽီၵေႃႈ ႁူမ်ႁူမ်ၸူမ်းၸူမ်း  ၸင်ႇၶိုၼ်းတွပ်ႇလၢတ်ႈၼႄ လွင်ႈတၢင်းမၼ်းၵႂႃႇ ၸွမ်းၼင်ႇၶေႃႈထၢမ်ၼၼ်ႉယဝ်ႉ။
 177-8။ ႁိူၼ်းၶႃႈၼၢင်းၼႆႉ မီးတီႈႁူးဢွၵ်ႇၽၵ်းတူ ၵေႇဝတ်ႉတၼၼ်ႉယဝ်ႉ။ ၶႃႈၼၢင်းလႆႈဢဝ် ၶဝ်ႈသွမ်းလႄႈသင်၊ ၶဝ်ႈမုၼ်းလႄႈသင်၊ ၶဝ်ႈၵိူမ် ဢၼ်ႁုင်လေႃးယွတ်ႈၽၵ်းၼၼ်ႉလႄႈသင် လႆႈလူႇတၢၼ်း တမ်ႈတီႈ လုၵ်ႈႁၵ်ႉၽြႃး ၸဝ်ႈရႁၢၼ်းၶဝ် ဢၼ်မီးၵုၼ်းမုၼ်သိၼ်ထမ်း ဢၼ်ၵႆႉၶဝ်ႈၵႆႉဢွၵ်ႇတမ်ႈတီႈ ၽၵ်းတူၵေႇဝတ်ႉတၼၼ်ႉယဝ်ႉ။ မီးၸႂ်ၽိူၵ်ႇၸိုၼ်ႈၶၢဝ်သႂ်ၼပ်ႉယမ်သေ လႆႈလူႇတၢၼ်း ၼမ်ႉၶဝ်ႈၸဵမ်း (လေႃးၼသေႃးဝီႇရၵ = ၼမ်ႉဝၢၼ် ဢၼ်ဢဝ်ၼမ်ႉၶဝ်ႈသၢၼ်သေႁဵတ်း) တမ်ႈတီႈၸဝ်ႈရႁၢၼ်းၶဝ် ဢၼ်မီးလွင်ႈတၢင်းသိုဝ်ႈယူဝ်းၼၼ်ႉယဝ်ႉ။
 179။ မိူဝ်ႈဝၼ်းၽိတ်ႈ လိူၼ်မႂ်ႇသိပ်းသီႇၶမ်ႈ လိူၼ်လပ်းသိပ်းသီႇၶမ်ႈလႄႈသင်၊ ဝၼ်းသိပ်း ႁႃႈၶမ်ႈလႄႈသင်၊ ဝၼ်းပႅတ်ႈၶမ်ႈလႄႈသင် ဝၼ်းၽိတ်ႈပႅတ်ႇၶမ်ႈလႄႈသင် ဝၼ်းဢွၵ်ႇသိၼ်ၼၼ်ႉလႄႈသင်  ၶႃႈၼၢင်းၼႆႉ တိုဝ်းၵမ်သိၼ်ပႅတ်ႇ ႁႂ်ႈတဵမ်ထူၼ်ႈမႃးၶႃႈဢေႃႈ။
 180။ ႁပ်ႉသိၼ်ဢုပုတ်ႈယဝ်ႉ။ သိၼ်သီႇလၵေႃႈ ႁႂ်ႈမၼ်ႈၵိုမ်းမႃးတႃႇသေႇယဝ်ႉ။ ပႂ်ႉပႃး(တူဝ် လႄႈသူပ်း)ယဝ်ႉ။ ၸႅၵ်ႇၽႄလူႇတၢၼ်းမႃးယဝ်ႉ။ (ၵွပ်ႈၵုသူဝ်ႇၼၼ်ႉသေ) ၶႃႈၼၢင်းလႆႈယူႇသဝ်း တီႈႁေႃ ဝိမၢၼ်ႇၼႆႉယဝ်ႉ။
 181။ ၶႃႈၼၢင်းၼႆႉ လွင်ႈဢဝ်တၢႆသၢႆၸႂ်ပိူၼ်ႈၵႄႃႈ ငိူင်ႉဝႄႈယဝ်ႉ။ လွင်ႈလၢတ်ႈမၢပ်ႇပႅတ်ႉလႅၼ် ၼၼ်ႉလႄႈသင်၊ လွင်ႈလၵ်ႉဢဝ် ၶူဝ်းဢၼ်ၸဝ်ႈပိူၼ်ႈ ဢမ်ႇပၼ်လႄႈသင်၊ လွင်ႈပူၼ်ႉပႅၼ် ၽူဝ်သေ ၵႂႃႇၵူတ်ႉၵူၼ်းၸၢႆးတၢင်ႇၵေႃႉၼၼ်ႉလႄႈသင်၊ လွင်ႈၵိၼ်လဝ်ႈမဝ်းၵႅပ်ႇလႄႈသင် ငိူင်ႉဝႄႈၵႆၵႆယူႇယဝ်ႉ။
 182။ ၶႃႈၼၢင်းၼႆႉ မူၼ်ႈသူဝ်းလူၺ်ႈ သိၼ်ႁႃႈသိၼ်ႈယဝ်ႉ။ လၵ်းလႅမ်ႁူႉႁၼ် ဢရိယႃႇသတ်ႉၸႃႇယဝ်ႉ။ ပဵၼ်ဢုပႃႇသိၵႃႇ မုၼ်ၶမ်းၽြႃး ဢၼ်မီးၸၵ်ႉၶုႁႃႈပိူင် ဢၼ်ၸိုဝ်ႈသဵင်လိုဝ်းလင် ဢၼ်မီး ဢလုမ်းဢလၢင်းၼမ်ၼၼ်ႉယဝ်ႉ။
 183။ ယွၼ်ႉပိူဝ်ႈ ၵုသူဝ်ႇလူင်ၸိူဝ်းၼၼ်ႉသေ ၶႃႈၼၢင်း ၸင်ႇပဵၼ်မႃးမီးမႃး ဢူငဝ်းၼင်ႇၼႆ ယဝ်ႉ။ပ။ ဢူငဝ်းၶႃႈႁဝ်းၼႆႉၵေႃႈ ႁိူဝ်ႈႁိူင်းပိူင်းသႂ်ၵႂႃႇ ၵူႈပႃႈၵူႈၽၢႆႇၶႃႈယဝ်ႉ။
 184။ ၸဝ်ႈႁဝ်းတီႈၶႃႈ “ဢုပႃႇသိၵႃႇ ဢၼ်ႁိၵ်ႈၸိုဝ်ႈဝႃႈ လၶုမႃႇၼၼ်ႉ ဝႆႈသႃ တမ်ႈလင်တိၼ် မုၼ်ၶမ်းၽြႃးယူႇ”ၼႆ ဢဝ်ၵႂၢမ်းၶႃႈၼၢင်း မိူဝ်ႈဝႆႈလဝ်ႈတမ်ႈတီႈ လင်တိၼ်မုၼ်ၶမ်းၽြႃးၶႃႈတႃႉ။ ၸဝ်ႈႁဝ်းတီႈၶႃႈ ဢၼ်မုၼ်ၶမ်းၽြႃးလၢတ်ႈဝႃႈ ၶႃႈၼၢင်းၼႆႉ ပဵၼ်ၵေႃႉၽူႈၸုၵ်းယၼ်မၼ်ႈ တမ်ႈတီႈ ၽူဝ်ႇ သႃႇမၺ ဢၼ်ၼိုင်ႈၼႆၼၼ်ႉ ဢမ်ႇၸႂ်ႈဢၼ်လၢၵ်ႇလၢႆးသင်တီႈၶႃႈယဝ်ႉၼႆ လၢတ်ႈၵႂႃႇၼင်ႇၼႆယဝ်ႉ။
	မုၼ်ၶမ်းၽြႃးယၢမ်ႈလၢတ်ႈဝႃႈ လၶုမႃႇၼႆႉ ယၼ်မၼ်ႈဝႆႉ တမ်ႈတီႈသၵတႃႇၵႃႇမိၽူဝ်ႇၼႆယဝ်ႉ။ 
လၶုမႃဝိမႃၼဝတ်ထု ႁူဝ်သွင် သုတ်းယဝ်ႉ။

ၽိုၼ်ဢိင်

!Main category
ပိူင်ထၢၼ်ႈ:ဝိမႃႇၼဝတ်ႉထု